text: Да пренесеш късче от Родопите – Аз-буки
  Да пренесеш късче от Родопите
  Как всеки, посетил прекрасните Родопи, може да отнесе със себе си не само красиви спомени и снимки, но и късче от природата на планината?
  Нетрадиционен отговор дават участниците в учебната компания в СУ "Св. Климент Охридски" в Ракитово. Тяхната идея е създаването на молив, който вместо обичайната гумичка има малка капсула със семена от типични за ракитовската природа растения. Така всеки, който посети града, ще може да отнесе със себе си и част от Родопите и природата на Ракитово и да я засади в различни точки на света. Нетрадиционната идея е част от цялостен продукт, свързан с развитието на туризма в общината – каталог за забалежителностите на района с диск.
  "Училището ни има традиции в работата на ученическите компании. През 2014 г. компанията Bee hive на три наши единадесетокласнички е определена за "Най-добра учебна компания на България" с проекта си за екологично чисти кошери за пчели, направени изцяло от рециклирана хартия. Тя представи успешно страната и в естонската столица Талин на финалите на европейското състезание на най-добрите млади предприемачи от програмата "Учебна компания", припомня директорът на гимназията Таня Гаралова.
  "Учебната компания тази година включва 14 деца от IX, X до XI клас. Наскоро участва в състезание в столичната Национална финансово-стопанска гимназия, където спечелихме пълен комплект отличия. Предстои и явяване на кръг от форума "Изгряващи звезди" на учебните компании", допълва Дафинка Клечарова – зам.-директор на училището и ръководител на учениците. По думите й децата търсят спомоществуватели, за да реализират идеите си в пълнота.